Na osnovu člana 32v Zakona o nevladinim organizacijama ("Službeni list Crne Gore" br. 39/11 i 37/17), a u vezi s Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2024. godini ("Službeni list CG", br. 119/23) i Pravilnikom o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18) i člana 130 Zakona o socijalnoj i dječjoj zaštiti ("Službeni list CG", br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21 i 3/23), Komisija za raspodjelu sredstava za finansiranje projekata/programa nevladinih organizacija u 2024. godini u oblasti društvene brige o djeci i mladima, koju je obrazovalo Ministarstvo rada i socijalnog staranja rješenjem broj: 01-128/24-1889/84 od 14. 5. 2024. godine objavljuje

**JAVNI KONKURS**

**″****ZAŠTITA LICA S INVALIDITETOM I DJECE I MLADIH SA SMETNJAMA I TEŠKOĆAMA U RAZVOJU″**

**ZA FINANSIRANJE PROJEKATA/PROGRAMA NEVLADINIH ORGANIZACIJA**

**U 2024. GODINI U OBLASTI** **ZAŠTITE LICA S INVALIDITETOM**

Pozivaju se nevladine organizacije koje imaju kapacitete i iskustvo da prijave projekte na ovaj konkurs kojim mogu doprinjeti realizaciji prioriteta u oblasti zaštite lica s invaliditetom utvrđenih *Strategijom za integraciju lica s invaliditetom u Crnoj Gori 2016-2020*, koja je u nadležnosti Ministarstva rada i socijalnog staranja i *Strategijom za zaštitu lica s invaliditetom od diskriminacije i promociju jednakosti za period 2022-2027* koja je u nadležnosti Ministarstva ljudskih i manjinskih prava.

**Jedan od strateških ciljeva** definisanih *Strategijom za integraciju lica s invaliditetom u Crnoj Gori 2016-2020*, čijem ostvarenju treba da doprinesu projekti nevladinih organizacija u 2024. godini je:

* Obezbijediti uključivanje lica s invaliditetom u društvo kroz uspostavljanje savremenog i održivog sistema socijalne zastite uz unaprijeđenje životnog standarda svih lica s invaliditetom u Crnoj Gori, uz posvećivanje posebne pažnje licima kojima je neophodan najveći stepen podrške, koja zbog svog zdravstvenog stanja i nepristupačnosti raznih servisa usluga nijesu u stanju da sami privrjeđuju i obezbijede uslove života primjerene međunarodnim standardima.

Pored toga, **strateški cilj** predviđen *Strategijom za zaštitu lica s invaliditetom od diskriminacije i promociju jednakosti 2022-2027*, čijem ostvarenju treba da doprinesu projekti nevladinih organizacija u 2024. godini je:

* Obezbjeđenje ravnopravnog položaja i punog učešća lica s invaliditetom u svim sferama društvenog života, kroz unapređenje pravnog, insitucionalnog, socijalnog i ekonomskog okvira za zaštitu od diskriminacije, koji se temelji na modelu pristupa invaliditetu zasnovanom na ljudskim pravima.

Projekti nevladinih organizacija trebaju da doprinesu ostvarenju **svih operativnih ciljeva** predviđenih Akcionim planom 2022-2023 za sprovođenje ove Strategije, a naročito **Operativnog cilja 5**:

* Obezbijediti punu ravnopravnost i priznavanje svih prava iz oblasti socijalne i dječje zaštite licima s invaliditetom koja garantuju potrebne uslove za samostalan život u zajednici.

**Prioritetni problem** u oblasti zaštite lica s invaliditetom koji se planira rješavati finansiranjem projekata nevladinih organizacija je nedostatak iIi nedovoljna zastupljenost, razvijenost i održivost integrisanih usluga socijalne i dječje zaštite.

**Glavni cilj projekata** nevladinih organizacija koji će biti finansirani javnim konkursom - "Zaštita lica s invaliditetom i djece i mladih sa smetnjama i teškoćama u razvoju" - je doprinos razvoju usluga koje su namijenjene osobama s invaliditetom i njihovim porodicama.

**Specifični ciljevi projekata** nevladinih organizacija koji će biti finansirani potrebno je da:

* doprinesu unaprijeđenju vaninstitucijalnih oblika podrške licima s invaliditetom;
* doprinesu razvoju pluralizma usluga;
* doprinesu integraciji djece sa smetnjama i teškoćama u razvoju, kao i mladih, odraslih i starih lica s invaliditetom u društvenu zajednicu u što većoj mogućoj mjeri;
* podstiču osobe s invaliditetom na samostalni život i promovišu usluge za podršku za život u zajednici.

Kako integracija lica s invaliditetom i djece i mladih sa smetnjama u razvoju podrazumijeva djelovanje u više oblasti, potrebe na koje projekti treba da odgovore u 2024. godini bazirane su na standardima koji podrazumijevaju: obezbjeđivanje uslova za puno i aktivno učešće lica s invaliditetom na ravnopravnoj osnovi kroz razvoj i primjenu politike pružanja jednakih mogućnosti, obezbjeđivanje usluga socijalne i dječije zaštite licima s invaliditetom u skladu s njihovim realnim potrebama i u skladu s međunarodnim standardima i mogućnostima države.

**KONKURS IMA TRI PRIORITETA:**

**Prioritet I:**

* Pružanje usluga iz oblasti socijalne i dječje zaštite - usluge podrške za život u zajednici, savjetodavno-terapijske i socijalno-edukativne usluge djeci sa smetnjama i teškoćama u razvoju, kao i mladim, odraslim i starijim osobama s invaliditetom, od strane pružalaca usluga koji imaju licencu za obavljanje djelatnosti koja se odnosi na konkretnu uslugu.

Podržaće se projekti nevladinih organizacija koji su usmjereni na razvoj usluga iz oblasti socijalne i dječje zaštite - usluge podrške za život u zajednici (dnevni boravak, pomoć u kući i personalna asistencija), savjetodavno-terapijske i socijalno-edukativne usluge (savjetovanje, terapija i SOS telefon) i razvoj kapaciteta pružalaca tih usluga čime se doprinosi prevenciji institucionalizacije, poboljšanju kvaliteta pružanja usluga socijalne zaštite na nivou zajednice i promociji partnerstva unutar zajednica.

Ovaj prioritet doprinosi ostvarivanju svih strateških i operativnih ciljeva predviđenih *Strategijom za integraciju lica s invaliditetom u Crnoj Gori 2016-2020* i *Strategijom za zaštitu lica s invaliditetom od diskriminacije i promociju jednakosti 2022-2027.*

**Prioritet II:**

* Podrška izgradnji i unapređenju kapaciteta organizacija civilnog društva pružalaca usluga socijalne i dječje zaštite, usluga podrške za život u zajednici i savjetodavno-terapijskih i socijalno-edukativnih usluga djeci sa smetnjama i teškoćama u razvoju, kao i mladim, odraslim i starijim osobama s invaliditetom, u procesu dobijanja licence nevladinih organizacija za obavljanje djelatnosti i kvalitetnijeg pružanja usluga socijalne i dječje zaštite (kapaciteta: organizacionih, programskih, tehničkih, stručnog kadra i sl.).

Putem podrške i pomoći djeci sa smetnjama i teškoćama u razvoju, kao i mladim, odraslim i starijim licima s invaliditetom, obezbijediće se uključivanje u društvenu zajednicu uz posvećivanje posebne pažnje licima kojima je neophodan najveći stepen podrške, koja zbog nepristupačnosti raznih usluga nisu u stanju da se uključe u zajednicu.

Konkursom će se podržati projekti usmjereni na razvoj usluga socijalne i dječje zaštite i kapaciteta pružalaca tih usluga čime se doprinosi prevenciji institucionalizacije, reintegraciji korisnika usluga socijalne i dječje zaštite u društvo, poboljšanju kvaliteta pružanja usluga socijalne i dječje zaštite na nivou zajednice, promociji partnerstva unutar zajednica, te uopšteno smanjenju socijalnog isključivanja i siromaštva.

Ovaj prioritet doprinosi ostvarivanju svih strateških i operativnih ciljeva predviđenih *Strategijom za integraciju lica s invaliditetom u Crnoj Gori 2016-2020* i *Strategijom za zaštitu lica s invaliditetom od diskriminacije i promociju jednakosti 2022-2027.*

**Prioritet III:**

* Podrška unapređenju ukupnog kvaliteta života osoba s invaliditetom i poboljšanju njihove socijalne inkluzije kroz pružanje usluga socijalne i dječje zaštite u širem smislu, a u skladu s njihovim potrebama.

Usluge socijalne i dječje zaštite u širem smislu predstavljaju usluge, odnosno mjere i aktivnosti koje nisu definisane Zakonom o socijalnoj i dječjoj zaštiti i za njihovo pružanje nije potrebna licenca u skladu sa Zakonom. Ove usluge mogu dopunjavati usluge socijalne i dječje zaštite za koje su propisani normativi i minimalni standardi na način da u određenom vremenskom razdoblju odgovaraju na specifične potrebe korisnika i unapređuju socijalnu inkluziju i kvalitet njihovog života.

Ovaj prioritet doprinosi ostvarivanju svih strateških i operativnih ciljeva predviđenih *Strategijom za integraciju lica s invaliditetom u Crnoj Gori 2016-2020* i *Strategijom za zaštitu lica s invaliditetom od diskriminacije i promociju jednakosti 2022-2027.*

**CILJNE GRUPE:**

**Direktne ciljne grupe korisnika su**:

* Djeca i mladi sa smetnjama i teškoćama u razvoju,
* Odrasla i starija lica s invaliditetom

**Potrebe koje su prepoznate za direktnu ciljnu grupu:** Razvoj usluga podrške za život u zajednici, savjetodavno-terapijskih i socijalno-edukativnih usluga, kao i drugih inovativnih usluga u skladu sa potrebama korisnika, potreba za edukacijama o samostalnom životu i drugim temama koje se odnose na prava osoba s invaliditetom i njihove integracije u društvu.

**Indirektne ciljne grupe korisnika su:**

* centri za socijalni rad,
* šire porodice korisnika usluga i
* lokalne zajednice u kojima korisnici žive.

**Potrebe koje su prepoznate za indirektnu ciljnu grupu** su: Podrška sistemu socijalne i dječje zaštite u pružanju podrške porodicama djece i mladih sa smetnjama i teškoćama u razvoju, odraslih i starijih lica sa invaliditetom, institucijama socijalne i dječje zaštite, kao i lokalnoj zajednici u kojoj korisnici žive.

**Aktivnosti nevladinih organizacija koje će doprinijeti ostvarenju strateških ciljeva i zadovoljenju potreba ciljnih grupa ("prihvatljive aktivnosti za finansiranje") su:**

* pružanje usluga djeci sa smetnjama i teškoćama u razvoju, mladima, odraslim i starijim osobama s invaliditetom (usluge podrške za život u zajednici, savjetodavno-terapijske i socijalno-edukativne usluge),
* edukativne i promotivne aktivnosti koje se odnose na zaštitu djece sa smetnjama i teškoćama u razvoju, mladih, odraslih i starijih osoba s invaliditetom,
* obuke namijenjene predstavnicima institucija u sistemu socijalne i dječje zaštite,
* edukacija stručnih radnika/ca i saradnika/ca o različitim uslugama iz sistema socijalne i dječje zaštite, samostalnom životu osoba s invaliditetom, institutu podržanog odlučivanja, pravima osoba s invaliditetom i sl,
* pružanje besplatnog pravnog savjetovanja za osobe s invaliditetom.

Nevladine organizacije putem projekata mogu doprinijeti boljem funkcionisanju i integraciji osoba s invaliditetom u društvu. Poseban akcenat se stavlja na uključivanjem što većeg broja žena s invaliditetom u projektne aktivnosti koje su posebno diskriminisana populacija. Zaštita i promocija ljudskih prava osoba s invaliditetom neće se ostvariti samo putem pružanja usluga isključivo vezanih za fenomen invaliditeta, već i u stvaranju uslova za promjenu društvenog pristupa i ponašanja manifestovanih u barijerama i preprekama koje stigmatizuju i marginalizuju osobe s invaliditetom i onemogućavaju njihovo svakodnevno funkcionisanje.

**Ukupan iznos** sredstava koja se mogu raspodjeliti ovim Konkursom je **548 673,91 eura.**

**Najnižiji iznos** sredstava koji se može dodijeliti pojedinom projektu/programu je **10.000 eura.**

**Najviši iznos** sredstava koji se može dodijeliti pojedinom projektu/programu je **35.000 eura.**

Shodno članu 32ž stav 4 Zakona o nevladinim organizacijama, Ukupan iznos sredstava koja se na osnovu javnog konkursa mogu dodijeliti nevladinoj organizaciji za finansiranje projekta, odnosno programa, ne može preći 20% od ukupno opredijeljenih sredstava koja se raspodjeljuju na osnovu tog konkursa.

Na ovaj Konkurs nevladina organizacija može prijaviti više projekata, odnosno programa, ali joj se **mogu dodjeliti sredstva samo za jedan projekat, odnosno program.** Ta nevladina organizacija **može biti i partner na samom jednom projektu u okviru ovog Javnog konkursa.**

**Prijavu projekta/programa na ovaj Konkurs može podnijeti nevladina organizacija (podnosilac projekta i partnerska nevladina organizacija) koja je**:

1. upisana u Registar nevladinih organizacija;
2. kroz ciljeve i djelatnosti u Statutu, definisala oblast od javnog interesa iz ovog konkursa kao oblast svog djelovanja;
3. predala poreskom organu prijavu za prethodnu fiskalnu godinu (bilans stanja i bilans uspjeha);

Za prijavu projekta **u sklopu Prioriteta I nevladina organizacija je dužna dostaviti i licencu** za obavljanje djelatnosti za usluge podrške za život u zajednici (dnevni boravak, pomoć u kući i personalna asistencija) i savjetodavno-terapijske i socijalno-edukativne usluge.

**Raspodjela sredstava iz ovog Konkursa vrši se na osovu sljedećih kriterijuma:**

1. doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti;
2. kvalitet prijavljenog projekta, odnosno programa;
3. kapacitet nevladine organizacije da realizuje prijavljeni projekat, odnosno program;
4. transparentnost rada nevladine organizacije.

Članom 32 stav 3 Zakona o nevladinim organizacijama organizacijama ("Službeni list Crne Gore" br. 39/11 i 37/17) navedeno je da projekat, u smislu ovog zakona, predstavlja skup aktivnosti u oblastima iz stava 2 istog člana koji se realizuju u periodu koji nije duži od jedne godine.

Članom 32 stav 4 Zakona o nevladinim organizacijama organizacijama ("Službeni list Crne Gore" br. 39/11 i 37/17) navedeno je da program, u smislu ovog zakona, predstavlja dugoročni plan razvoja organizacije i sprovođenja aktivnosti u oblastima iz stava 2 istog člana u periodu koji nije duži od tri godine.

Bodovanje projekata, odnosno programa, prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa (″Službeni list CG″, br. 13/18), na obrascu koji je utvrdilo Ministarstvo javne uprave, a svaki projekat će bodovati po dva nezavisna procjenjivača, s Liste koju je utvrdilo i objavilo na svojoj internet stranici Ministarstvo javne uprave. Nezavisni procjenjivači sačinjavaju bodovnu listu koja sadrži: broj bodova po svakom od mjerila sa obrazloženjem, broj bodova po svakom od kriterijuma, ukupan broj ostvarenih bodova po svim kriterijumima, mjesto i datum bodovanja i potpis nezavisnog procjenjivača.

**Rok za podnošenje prijava** na ovaj Konkurs je 30 dana od dana objavljivanja, odnosno

**zaključno sa 1. 7. 2024. godine.**

Prijava projekta/programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (″Službeni list CG″, br. 14/18), a koji je sastavni dio ovog Konkursa.

Prijava za projekat podnosi se na Obrascu 1 koji možete preuzeti [**OVDJE**](https://www.gov.me/dokumenta/a0e5b675-2713-404f-936e-25beedf24964).

U vezi sa članom 4 Pravilnika o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18), potrebno je da prijava na Javni konkurs sadrži:

* naziv organa državne uprave nadležnog za oblast za koju se objavljuje javni konkurs (navesti naziv ovog Ministarstva);
* naziv: Prijava na javni konkurs (navesti naziv ovog konkursa) za raspodjelu sredstava za finansiranje projekata, odnosno programa nevladinih organizacija;
* naziv oblasti za koju se prijavljuje nevladina organizacija (1. u prioritetnoj oblasti od javnog interesa – navesti oblast od javnog interesa iz ovog Konkursa);
* datum objavljivanja ovog Javnog konkursa;
* rok za podnošenje prijave na ovaj Javni konkurs;
* podatke o nevladinoj organizaciji koja se prijavljuje na javni konkurs, kao i podatke o partnerskoj nevladinoj organizaciji ako se nevladina organizacija prijavljuje na javni konkurs zajedno s partnerskom nevladinom organizacijom;
* izjavu o nepostojanju višestrukog finansiranja i izjavu o partnerstvu s podacima o licu ovlašćenom za zastupanje, potpisom, mjestom, datumom i pečatom;
* podatke o budžetu i troškovima realizacije projekta, odnosno programa;
* izjavu o istinitosti podataka s podacima o koordinatoru projekta, odnosno programa i licu ovlašćenom za zastupanje, kao i potpisom, mjestom, datumom i pečatom.

Uz prijavu na ovaj Konkurs, **nevladine organizacije su dužne dostaviti:**

* fotokopiju Rješenja o upisu u Registar NVO[[1]](#footnote-1);
* fotokopiju Statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na društvenu brigu o djeci i mladima[[2]](#footnote-2);
* fotokopiju akta o podnesenoj prijavi za prethodnu (2023) fiskalnu godinu poreskom organu (s fotokopijom bilansa stanja i bilansa uspjeha)[[3]](#footnote-3);
* izjavu potpisanu od strane ovlašćenog lica i s pečatom nevladine organizacije da će NVO prije potpisivanja Ugovora obavjestiti komisiju o eventualnim dodjeljenim sredstvima za isti projekat/program od drugih državnih organizacionih jedinica;
* fotokopiju licence za obavljanje djelatnosti za usluge podrške za život u zajednici (dnevni boravak) i savjetodavno-terapijske i socijalno-edukativne usluge (savjetovanje, terapija i SOS telefon) za prijave projekata u sklopu Prioriteta I.[[4]](#footnote-4)

**Za partnersku organizaciju potrebno je dostaviti**:

* fotokopiju Rješenja o upisu u Registar NVO;
* fotokopiju Statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na društvenu brigu o djeci i mladima;
* fotokopiju akta o podnesenoj prijavi za prethodnu (2023) fiskalnu godinu poreskom organu (s fotokopijom bilansa stanja i bilansa uspjeha).

**Popunjenu, potpisanu i pečatom ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na CD-u, u sadržaju istovjetnom štampanoj primjerku (PDF format).**

**Prijavu s potrebnom dokumentacijom, uključujući i CD treba**

**poslati isključivo poštom na sljedeću adresu:**

**Ministarstvo rada i socijalnog staranja**

**Rimski trg, br. 46**

**Podgorica**

**s napomenom: NE OTVARATI - prijava na Javni konkurs broj: 01-128/24-3187/1 pod nazivom**

 **″ZAŠTITA LICA S INVALIDITETOM I DJECE I MLADIH SA SMETNJAMA I TEŠKOĆAMA U RAZVOJU″**

U razmatranje će biti uzeti samo projekti/programi **koji su dostavljeni na propisanom obrascu, s potrebnom dokumentacijom i u roku, odnosno koji zadovoljavaju uslove propisane ovim Konkursom.**

**Eventualna pitanja u vezi s ovim Konkursom** mogu se postaviti elektronskim putem na mejl-adresu mersiha.hasanbegovic@mrs.gov.me, **najkasnije do 20. 6. 2024. godine.**

Komisija za raspodjelu sredstava nevladinim organizacijama u 2024. godini u oblasti zaštite lica s invaliditetom **u roku od 15 dana od dana završetka ovog Konkursa,** na internet stranici Ministarstva rada i socijalnog staranja i portalu e-uprave **objaviti Listu nevladinih organizacija koje nisu dostavile urednu i potpunu prijavu,** uz ukazivanje na utvrđene nedostatke koji se odnose na prijavu, odnosno potrebnu dokumentaciju.

**Nevladina organizacija s pomenute Liste je, u roku od pet dana od dana objavljivanja Liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje.**

***Broj: 01-128/24-3187/1***

***Podgorica, 31. 5. 2024. godine***

 ***PREDSJEDNICA KOMISIJE***

 ***Mersiha Hasanbegović***

1. Ukoliko su izvšene izmjene adrese, odnosno sjedišta, naziva nevladine organizacije, ovlašćenog lica, izmjene i dopune Statuta i druge slične izmjene, potrebno je dostaviti fotokopije Rješenja nadležnog organa koje potvrđuju te izmjene. [↑](#footnote-ref-1)
2. Ukoliko su izvršene izmjene i dopune Statuta, potrebno je dostaviti fotokopiju Rješenja nadležnog organa koja potvrđuje te izmjene. Takođe, fotokopija Statuta dostavlja se s pečatom nevladine organizacije i potpisom. [↑](#footnote-ref-2)
3. Fotokopije bilansa stanja i bilansa uspjeha dostavljaju se s pečatom nevladine organizacije i potpisom odgovornog lica. [↑](#footnote-ref-3)
4. Licenca mora da odgovara vrsti usluge koja je planirana projektom/programom. [↑](#footnote-ref-4)